《李燕公生华亭尉厅旧有相公阁可斋洪少府于废址更为有燕堂用玉燕入怀事永嘉赵清旷索同赋》
宋代·释居简

适华胥氏问津来，祥兆其先必有开。偶尔入怀真是玉，及乎同有却非梅。

曰兰倘可名千古，指李何妨又一回。未问读书堂上客，斲轮堂下亦英才。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。